דודו כהן

דודו כהן (נולד ב־25 בספטמבר 1979) הוא עיתונאי, עורך ומגיש טלוויזיה ישראלי.

 ביוגרפיה 
נולד בקריית שמונה למשפחה מסורתית-דתית. למד בתיכון דנציגר בקריית שמונה. את שירותו הצבאי עשה בגדוד הקשר 371 בפיקוד הצפון.

 עיתונות 
את קריירת הכתיבה העיתונאית החל ככתב מוזיקה ותרבות במקומון "מידע 8" בקריית שמונה. במהלך שירותו הצבאי, ועם סיום השירות בשנת 2001 מונה לתפקיד עורך העיתון.

בתחילת 2002 החל לכתוב במגזין הטלוויזיה והבידור "רייטינג", ככתב מגזין ובהמשך גם כמבקר המוזיקה הישראלית. ראיין שורה של דמויות מוכרות – צביקה הדר, עמיר בניון, שולי רנד, אדיר מילר, אייל גולן, שרית חדד, דן מרגלית, שלי יחימוביץ, יהודה ברקן, הרב זמיר כהן ועוד. במקביל ערך מוספים מיוחדים עבור "רייטינג", בשיתוף חברות פלאפון, סלקום ו-yes.

ב-2004 הצטרף אל "תרבות מעריב" ככתב מגזין וכבעל הטור "מזרח תיכון חדש", שסקר את תעשיית המוזיקה המזרחית באותן שנים. שנה לאחר מכן החל לכתוב גם ב"מקור ראשון" ככתב מגזין במוסף התרבות "השבועון" ובמוסף "דיוקן". בין השאר ראיין את שלמה ארצי, עידן רייכל ואביתר בנאי, וערך כתבות רוחב על אריק איינשטיין, יהודה פוליקר ועוד.

לקראת סוף העשור השתתף במספר פרקים בתוכנית "דוקוסלב" בערוץ הבידור הישראלי. בנוסף ערך את הניוזלטרים של סלקום וקק"ל במסגרת חברת התוכן Feelternet.

שימש כראשוני הכותבים במאקו, במסגרת ערוץ הרוח וגם כבעל טור אישי בערוץ "דיבור ישיר", במשך מספר שנים.

בשנת 2010, בעקבות התחזקות דתית, התפטר מ"רייטינג" ועבר לעסוק בעיקר בתוכן בעל אוריינטציה יהודית.

 טלוויזיה 
כהן הגיש בערוץ הידברות את התכנית "מקום לשאלה" עם הרב זמיר כהן, שבה הפנה אל הרב שאלות בנושאים מגוונים. במסגרת התכנית צולמו 26 פרקים.

בהמשך הגיש את תוכנית האירוח "בכיוון אחר", בה התארחו דמויות שעשו שינוי מהותי בחייהם. בין השאר התארחו בתוכנית עמיר בניון, יהודה ברקן, נתי רביץ, הרב ארז משה דורון, קובי אפללו, צבי יחזקאלי, גיא זו-ארץ, יונתן רזאל, דני שטג, גולן אזולאי ועוד. במסגרת התכנית צולמו 100 פרקים, כשהאחרון שבהם היה ראיון עם דודו כהן עצמו, כשבתפקיד המראיין היה איש התקשורת ודובר בית החולים איכילוב, אבי שושן.

ב-2018 החל להגיש את התכנית "מסע בין נשמות", שבה ראיין דמויות שונות בצילומי חוץ. בין המרואיינים: שולי רנד, עמיר בניון, סאבלימינל, זאב רווח, עודד מנשה, הרב אורי זוהר ועוד.

החל מ-2022, משתתף באופן קבוע בתוכניתו של גולן אזולאי, "גולן עם העם".

 דיגיטל ותוכן 
בשנים 2010–2015 עבד עם עמיר בניון כיועץ תקשורת, וניהל את הרשתות החברתיות של בניון.

ב-2010 הצטרף לערוץ הידברות כעורך הניוזלטר השבועי. כעבור שלוש שנים מונה לתפקיד מנהל ועורך אתר הידברות.

במהלך אותו עשור הקים וניהל מספר פרויקטים במסגרת הידברות:
 מיתוג ואפיון חדש לאתר "הידברות - אתר היהדות הגדול בעולם". עם כ-6 מיליון כניסות באתר מדי חודש.
 הקמת אתר היכרויות לדתיים, "שבע ברכות".
 הקמת ועריכת עלון "עונג שבת", המופץ בכ-300,000 עותקים מדי שבוע.
 הקמת אתר "עולם הילדים", המכיל תוכני וידאו ומשחקים המותאמים לקהל דתי ומסורתי.
 הקמת אתר "70 שאלות קשות ביהדות", המרכז תשובות מגוונות ל-70 שאלות מאתגרות.
 הקמת אתר "הקמפוס היהודי" לשיווק סדנאות דיגיטליות.
 אפיון וניהול אפליקציות הידברות, "שבע ברכות", "הרב זמיר כהן", "הידברות על הדרך" ועוד.
 אפיון והקמת אתרים שונים – "המח היהודי", "הידברות Connect", "לתת זה לקבל", "מוזיקה יהודית 24/6" ועוד.
 כתיבת טור אישי שבועי בעלון השבועי "הידברות עונג שבת"

 ספרים 
בשנת 2025 ראה אור ספרו הראשון, "מפתחות: המדריך הלא-רשמי לחיים", בהוצאת ידיעות ספרים.

 קישורים חיצוניים 
 הספר "50 מפתחות: המדריך הלא-רשמי לחיים", בהוצאת ידיעות ספרים
 הטור האישי של דודו כהן, באתר mako
 ראיון אישי בפודקאסט עיתון "משפחה", "סיפור חוזר", עם ישראל מאיר
 אבי שושן מראיין את דודו כהן, באתר הידברות

 "אמרתי לכם" - סדרת רשת של צבי יחזקאלי ודודו כהן בערוץ הידברות (8 פרקים)
 "בכיוון אחר" - תוכנית הראיונות של דודו כהן בערוץ הידברות (100 פרקים)
 "מקום לשאלה", התכנית המשותפת לרב זמיר כהן ולדודו כהן, אתר וערוץ הידברות
 הצצה אל מאחורי הקלעים של הידברות דיגיטל, ישי לפידות בראיון קצר עם דודו כהן ועובדי הידברות דיגיטל


הערות שוליים

קטגוריה:עיתונאים חרדים ישראלים
קטגוריה:עיתונאים ישראלים שחזרו בתשובה
קטגוריה:עיתונאים ישראלים
קטגוריה:סגל ערוץ הידברות
קטגוריה:מבקרי מוזיקה ישראלים
קטגוריה:מגישי פודקאסטים ישראלים
קטגוריה:ישראלים שנולדו ב-1979